Document ID: 32003R1668

Κανονισμός (ΕΚ) αριθ. 1668/2003 της Επιτροπής
της 1ης Σεπτεμβρίου 2003
περί εφαρμογής του κανονισμού (ΕΚ, Ευρατόμ) αριθ. 58/97 του Συμβουλίου όσον αφορά τις τεχνικές διαδικασίες για τη διαβίβαση των στατιστικών διάρθρωσης των επιχειρήσεων και περί τροποποίησης του κανονισμού (ΕΚ) αριθ. 2702/98 της Επιτροπής σχετικά με τις τεχνικές διαδικασίες για τη διαβίβαση των στατιστικών διάρθρωσης των επιχειρήσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ, Ευρατόμ) αριθ. 58/97 του Συμβουλίου, της 20ής Δεκεμβρίου 1996, για τις στατιστικές διάρθρωσης των επιχειρήσεων(1), όπως τροποποιήθηκε τελευταία από τον κανονισμό (ΕΚ) αριθ. 1667/2003 της Επιτροπής(2), και ιδίως το άρθρο 12 σημείο viii),
Εκτιμώντας τα ακόλουθα:
(1) Ο κανονισμός (ΕΚ, Ευρατόμ) αριθ. 58/97 θέσπισε ένα κοινό πλαίσιο για την παραγωγή κοινοτικών στατιστικών σχετικά με τη διάρθρωση, τις δραστηριότητες, τις επιδόσεις και την ανταγωνιστικότητα του τραπεζικού τομέα και του τομέα των συνταξιοδοτικών ταμείων εντός της Κοινότητας.
(2) Για τη διευκόλυνση της διαβίβασης των στατιστικών για τις περιβαλλοντικές δαπάνες, πρέπει να προσαρμοστούν οι τεχνικές διαδικασίες που προβλέπονται από τον κανονισμό (ΕΚ) αριθ. 2702/98 της Επιτροπής, της 17ης Δεκεμβρίου 1998, σχετικά με τις τεχνικές διαδικασίες για τη διαβίβαση των στατιστικών διάρθρωσης των επιχειρήσεων(3), όπως τροποποιήθηκε από τον κανονισμό (ΕΚ) αριθ. 1614/2002(4). Ο κανονισμός (ΕΚ) αριθ. 2702/98 καθόρισε τις τεχνικές διαδικασίες για τη διαβίβαση των χαρακτηριστικών των στατιστικών διάρθρωσης των επιχειρήσεων που απαριθμούνται στην κοινή ενότητα και στις λεπτομερείς ενότητες για τη βιομηχανία, το εμπόριο και τις κατασκευές του κανονισμού (ΕΚ, Ευρατόμ) αριθ. 58/97. Είναι απαραίτητο να τροποποιηθούν οι εν λόγω τεχνικές διαδικασίες ώστε να ληφθεί υπόψη η προσθήκη χαρακτηριστικών για τις περιβαλλοντικές δαπάνες, καθώς και η προσθήκη της κατανομής κατά περιβαλλοντικό τομέα για ορισμένα χαρακτηριστικά της λεπτομερούς ενότητας για τη βιομηχανία του κανονισμού (ΕΚ, Ευρατόμ) αριθ. 58/97.
(3) Είναι απαραίτητο να καθοριστούν οι τεχνικές διαδικασίες για τη διαβίβαση των στατιστικών διάρθρωσης σχετικά με τα χρηματοπιστωτικά ιδρύματα και τα συνταξιοδοτικά ταμεία που παρατίθενται στα παραρτήματα 6 και 7 του κανονισμού (ΕΚ, Ευρατόμ) αριθ. 58/97 με στόχο την παραγωγή συγκρίσιμων και εναρμονισμένων δεδομένων μεταξύ των κρατών μελών, για τη μείωση του κινδύνου σφαλμάτων κατά τη διαβίβαση δεδομένων και την επιτάχυνση της επεξεργασίας των δεδομένων που συλλέγονται και της διάθεσής τους στους χρήστες. Είναι απαραίτητο να καθοριστούν και άλλες τεχνικές διαδικασίες για τη διαβίβαση των χαρακτηριστικών των λεπτομερών ενοτήτων για τα χρηματοπιστωτικά ιδρύματα και τα συνταξιοδοτικά ταμεία καθώς οι τεχνικές διαδικασίες που καθορίζονται στον κανονισμό (ΕΚ) αριθ. 2702/98 για τη διαβίβαση των χαρακτηριστικών της κοινής ενότητας και των λεπτομερών ενοτήτων για τη βιομηχανία, το εμπόριο και τις κατασκευές προβλέπουν διαφορετική κατανομή των αποτελεσμάτων.
(4) Τα μέτρα που εξετάζονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 2702/98 τροποποιείται σύμφωνα με το παράρτημα Ι του παρόντος κανονισμού.
Άρθρο 2
Οι τεχνικές διαδικασίες που αναφέρονται στο άρθρο 9 του κανονισμού (ΕΚ, Ευρατόμ) αριθ. 58/97 για το παράρτημα 6 καθορίζονται στο παράρτημα ΙΙ του παρόντος κανονισμού.
Άρθρο 3
Οι τεχνικές διαδικασίες που αναφέρονται στο άρθρο 9 του κανονισμού (ΕΚ, Ευρατόμ) αριθ. 58/97 για το παράρτημα 7 καθορίζονται στο παράρτημα ΙΙΙ του παρόντος κανονισμού.
Άρθρο 4
Τα κράτη μέλη θα εφαρμόζουν αυτές τις διαδικασίες για τα δεδομένα σχετικά με το έτος αναφοράς 1996 και τα επόμενα έτη, με εξαίρεση τα δεδομένα του παραρτήματος 7 για τα οποία οι διαδικασίες αυτές θα εφαρμοστούν για τα δεδομένα σχετικά με το έτος αναφοράς 2002 και τα επόμενα έτη.
Άρθρο 5
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Σεπτεμβρίου 2003.

Labels: 12
4
19